गोड्डा(झारखंड). अडाणी ग्रुप के पावर प्लांट के लिए अपनी जमीन अधिग्रहण का विरोध कर रहे लोगों और पुलिस के बीच रविवार को हिंसक झड़प हुई। पुलिस लाठीचार्ज में कई लोग जख्मी हो गए तो पथराव में एक डीएसपी और दो सिपाहियों को भी चोटें आई हैं। भीड़ को कंट्रोल करने के लिए पुलिस ने आंसू गैस भी छोड़ी।
अडाणी पावर प्लांट के लिए गोड्डा जिले के 9 मौजों में 1200 एकड़ जमीन ली जानी है। अधिग्रहण से पहले प्रशासन ने पर्यावरण से जुड़े मुद्दों पर जन सुनवाई स्वीकृति कार्यक्रम मोतिया गांव के स्कूल में बुलाई थी। दस किमी दायरे के 72 गांवों को बुलाया गया था। सुबह आठ बजे से लोग जुटने लगे। 11 बजे तक आठ हजार लोग आ चुके थे। झारखंड प्रदूषण नियंत्रण बोर्ड के मिथिलेश कुमार को संयोजक बनाकर एडिशनल कमिश्नर (एसी) अनिल तिर्की ने सुनवाई शुरू कराई तो अडाणी वापस जाओ के नारे लगने लगे। प्लांट के पक्ष में भी लोग तख्तियां लिए खड़े थे। इन पर लिखा था– अंधेरा भागेगा, अडाणी आएगा।
आंसू गैस के कई गोले दागे
भाजपा में शामिल हो चुके झामुमो के पूर्व विधायक प्रशांत कुमार ने भी कहा कि प्लांट लगने से बिजली मिलेगी। नौकरियां आएंगी। आधा घंटे तक सभी लोगों ने पक्ष में ही बोला। विरोध में नारे लगते देख एसी तिर्की ने ऐलान किया कि जिसे विरोध में कुछ कहना है, मंच पर आ जाए। आठ हजार की भीड़ में मंच तक कोई नहीं पहुंचा पीछे किसी ने एक महिला सिपाही पर कुर्सी फेंक दिया। तभी हंगामा होने लगा। पुलिस ने कई लोगों को स्कूल से बाहर कर दिया। अभी दस मिनट भी नहीं हुए होंगे कि सुनवाई कर रहे प्रशासन और कंपनी के अफसर मंच से उतर गए। झारखंड विकास मोर्चा के विधायक प्रदीप यादव स्कूल के गेट पर धरने पर बैठ गए। यह कहते हुए कि जो जमीन नहीं देना चाहते हैं, उन्हें बोलने ही नहीं दिया गया। अफसर फर्जी सुनवाई कर रहे हैं। इधर धरना शुरू हुआ और पीछे पुलिस पर पथराव होने लगा। वज्र वाहन का शीशा तोड़ दिया। पुलिस ने तुरंत लाठीचार्ज किया। आंसू गैस के कई गोले दागे। पुलिस का एक जवान जमीन पर गिरा तो उसे लोग ईंट-पत्थर से मारने लगे। डीएसपी हेडक्वार्टर बबन सिंह भी जख्मी हुए। हंगामा होते देख विधायक प्रदीप यादव अपने खास समर्थकों के साथ वहां से निकल पड़े।
भीड़ ने शांति भंग की
इसी मसले पर जन सुनवाई के दौरान पिछले साल छह अक्टूबर को भी पुलिस व ग्रामीणों में टकराव हुआ था। रविवार को विधायक प्रदीप यादव ने कहा कि सरकारी अफसर अडाणी के नुमाइंदे बनकर विरोधी आवाज सुनना ही नहीं चाहते थे। ऐसे लोगों को पहले ही नजरबंद कर दिया गया था। कल से हम धरना देंगे। हमारे नेता बाबूलाल मरांडी भी आएंगे। तो भाजपा विधायक अमित मंडल ने कहा, प्रदीप यादव मसला सुलझना ही नहीं देना चाहते हैं। एसी तिर्की ने कहा, सबको बोलने का मौका दिया गया था। भीड़ ने शांति भंग की।
hin_Deva hin_Deva bho_Deva hin_Deva hin_Deva hin_Deva